
Αρκαλοχώρι, 23/ 07 /2026
Προς: ΜΜΕ
ΔΕΛΤΙΟ ΤΥΠΟΥ

Το μήνυμα του Δημάρχου Μινώα Πεδιάδας Βασίλη Κεγκέρογλου μετά την ανακοίνωση των Βάσεων Εισαγωγής στην Τριτοβάθμια Εκπαίδευση
                  

Με αφορμή την ανακοίνωση των Βάσεων Εισαγωγής στην Τριτοβάθμια Εκπαίδευση, ο Δήμαρχος Μινώα Πεδιάδας Βασίλης Κεγκέρογλου ανέφερε ότι η σημερινή ημέρα αποτελεί έναν σημαντικό σταθμό για χιλιάδες νέους ανθρώπους που ολοκλήρωσαν έναν μεγάλο κύκλο προσπάθειας, αγωνίας και προσδοκιών και εξέφρασε από καρδιάς τα θερμά του συγχαρητήρια σε όλες τις μαθήτριες και όλους τους μαθητές του Δήμου που πέτυχαν την εισαγωγή τους στην Τριτοβάθμια Εκπαίδευση!

Πιο συγκεκριμένα απηύθυνε το ακόλουθο μήνυμα προς τους μαθητές και τις μαθήτριες του Δήμου:

«Συγχαρητήρια! Η επιτυχία σας είναι αποτέλεσμα κόπου, επιμονής, πειθαρχίας και αφοσίωσης. Είναι η ανταμοιβή μιας πολύχρονης προσπάθειας που αξίζει να τη χαρείτε. Μπροστά σας ανοίγεται ένα νέο κεφάλαιο γεμάτο γνώσεις, εμπειρίες, προκλήσεις και όμορφες στιγμές. Σας  εύχομαι να αξιοποιήσετε κάθε ευκαιρία, να κυνηγήσετε τα όνειρα σας και να πορευτείτε με αυτοπεποίθηση και δημιουργικότητα.

Θερμά συγχαρητήρια αξίζουν, όμως και στις οικογένειές σας που στάθηκαν δίπλα σας με αγάπη και υπομονή, καθώς και στους εκπαιδευτικούς σας, οι οποίοι συνέβαλαν ουσιαστικά σε αυτή τη διαδρομή.

Θέλω, όμως, να απευθυνθώ ιδιαίτερα και σε όσους δεν είδαν σήμερα το αποτέλεσμα που επιθυμούσαν. Σήμερα μπορεί να νιώθετε απογοήτευση, όμως σας διαβεβαιώνω ότι αυτό το αποτέλεσμα, δεν καθορίζει την αξία ενός ανθρώπου ούτε και ορίζει το μέλλον του. Η ζωή προσφέρει περισσότερες από μία ευκαιρίες και πολλές διαφορετικές διαδρομές προς την επιτυχία. Εκείνο που πραγματικά μετρά είναι να συνεχίσετε να πιστεύετε στον εαυτό σας, να μη χάσετε το κουράγιο σας και να συνεχίσετε να διεκδικείτε τους στόχους σας.

Ως Δήμος Μινώα Πεδιάδας πιστεύουμε βαθιά στη νέα γενιά και στις δυνατότητές της γι' αυτό θα συνεχίσουμε να στεκόμαστε δίπλα σας, στηρίζοντας κάθε προσπάθεια που ανοίγει δρόμους γνώσης, δημιουργίας και προόδου.

Εύχομαι σε όλες και όλους υγεία, δύναμη, αισιοδοξία, μια όμορφη φοιτητική ζωή και να μη σταματήσετε ποτέ να ονειρεύεστε και να αγωνίζεστε για όσα πραγματικά θέλετε να πετύχετε στη ζωή σας».

